# Conselleria d'Innovació, Indústria, Comerç i Turisme de la Generalitat Valenciana

La Conselleria d'Innovació, Indústria, Comerç i Turisme de la Generalitat Valenciana és un departament o conselleria del Consell de la Generalitat Valenciana que adopta el nom a la XI Legislatura (2023-2027) al si del govern de coalició entre el Partit Popular (PP) i Vox amb Carlos Mazón com a president de la Generalitat.
La Conselleria exerceix les competències en matèria d’indústria, energia, mines, sectors productius, investigació i innovació tecnològiques, comerç interior i exterior, fires sectorials i activitats promocionals, artesania, consum i turisme.

## Història

La conselleria amb responsabilitat de gestió centrades en els sectors productius existeix des de l'etapa preautonòmica. Incorpora la promoció turística a partir de la primera legislatura i es manté dins l'organigrama fins a la VI Legislatura (2003-2007) quan es recupera la Conselleria de Turisme. L'any 2012 (VIII Legislatura) torna a agrupar-se al departament i de nou a la legislatura XI (2023-2027).
Les competències en matèria d'innovació i investigació, històricament vinculades a la conselleria d'Educació i que en la XI Legislatura estan integrades en el departament, varen ser incorporades per primera vegada a la conselleria en la VI Legislatura (2003-2007) amb el nom de Conselleria d'Empresa, Universitat i Ciència sota el mandat del conseller Justo Nieto. Les competències en matèria universitària tornaren al departament d'Educació en la següent legislatura (VII) mantenint les referents a innovació amb la denominació de Conselleria d'Indústria, Comerç i Innovació.
Altra de les agregacions que el departament ha tingut al llarg dels diversos governs de la Generalitat Valenciana han estat les competències relacionades amb l'ocupació i el treball que varen estar sota la direcció de la conselleria en els períodes 2011-2012 (VIII Legislatura) i 2015-2023 (IX i X Legislatura).
El 15 de novembre de 2024, durant la compareixença a les Corts Valencianes per a explicar la gestió de la catàstrofe, el president de la Generalitat va anunciar una crisi de govern per a abordar la gestió de la Gota freda de 2024 al País Valencià creant una estructura de Govern renovada amb una nova vicepresidència per a la recuperació econòmica i social, i una conselleria d'Emergències, i el 18 de novembre va destituir Nuria Montes com a consellera d'Innovació, Indústria, Comerç i Turisme, nomenant en substitució la presidenta executiva de l'Associació Valenciana d'Empresaris del Calcer (Avecal), Marián Cano.

## Llista de conselleres i consellers

| # | Legislatura | Nom | Inici mandat | Fi mandat | Partit polític |
| Conselleria d'Indústria i Comerç (1978-1983) ||||||||
| 1 | Preautonomia | Leonardo Ramón Sales | 10 d'abril de 1978 | 15 de setembre de 1981 | UCD |
| 2 | Preautonomia i I | Segundo Bru Parra | 15 de setembre de 1981 | 23 de febrer de 1987 | PSPV |
| Conselleria d'Indústria, Comerç i Turisme (1983-1995) ||||||||
| 3 | I, II i III | Andrés García Reche | 23 de febrer de 1987 | 12 de juliol de 1993 | PSPV |
| 4 | III | Martín Sevilla Jiménez | 12 de juliol de 1993 | 6 de juliol de 1995 | PSPV |
| Conselleria d'Indústria i Comerç (1995-2003) ||||||||
| 5 | IV | Diego Such Pérez | 6 de juliol de 1995 | 23 de juliol de 1999 | PP |
| 6 | V | Fernando Vicente Castelló Boronat | 23 de juliol de 1999 | 21 de juny de 2003 | PP |
| Conselleria d'Indústria, Comerç i Turisme (2003-2004) ||||||||
| 7 | VI | Miguel Peralta Viñes | 21 de juny de 2003 | 27 d'agost de 2004 | PP |
| Conselleria d'Empresa, Universitat i Ciència (2004-2007) ||||||||
| 8 | VI | Justo Nieto Nieto | 27 d'agost de 2004 | 29 de juny de 2007 | PP |
| Conselleria d'Indústria, Comerç i Innovació (2007-2011) ||||||||
| 9 | VII | Belén Juste Picón | 29 de juny de 2007 | 31 d'agost de 2009 | PP |
| 10 | VII | Vicente Rambla Momplet | 31 d'agost de 2009 | 22 de juny de 2011 | PP |
| Conselleria d'Economia, Indústria i Comerç (2011-2012) ||||||||
| 11 | VIII | Enrique Verdeguer Puig | 22 de juny de 2011 | 23 de gener de 2012 | PP |
| Conselleria d'Economia, Indústria, Turisme i Ocupació (2012-2015) ||||||||
| 12 | VIII | Máximo Buch Torralva | 23 de gener de 2012 | 26 de juny de 2015 | PP |
| Conselleria d'Economia Sostenible, Sectors Productius, Comerç i Treball (2015-2023) ||||||||
| 13 | IX i X | Rafael Climent González | 26 de juny de 2015 | 18 de juliol de 2023 | Compromís |
| Conselleria d'Innovació, Indústria, Comerç i Turisme (2023- ) ||||||||
| 14 | XI | Nuria Montes de Diego | 20 de juliol de 2023 | 22 de novembre de 2024 | PP |
| 15 | XI | Marián Cano García | 22 de novembre de 2024 | Actualitat | PP |

## Referències

* ↑ «DECRET 137/2023, de 10 d’agost, del Consell, pel qual s'aprova el Reglament orgànic i funcional de la Conselleria d’Innovació, Indústria, Comerç i Turisme.». DOGV n. 9661, 14-08-2023.
* ↑ «Mazón anuncia canvis en el Consell: una vicepresidència per a la Reconstrucció i una Conselleria d'Emergències». Àpunt, 15-11-2024. [Consulta: 19 novembre 2024].
* ↑ «Mazón destitueix Nuria Montes com a consellera d’Indústria i nomena Marián Cano». Àpunt, 18-11-2024. [Consulta: 19 novembre 2024].
* ↑ Incorpora competències en Economia de 1981 a 1982
* ↑ Incorpora competències en matèria de turisme a partir de 1983
* ↑ Incorpora competències en matèria d'energia a partir de 2002
* 1 2 3 Independent